Line Barfod (EL), 2010-05-07:
Det har været en ret besynderlig debat i dag.
Og det er faktisk undervejs i debatten gået op for mig, at en af grundene til, at det har været så svært at tage den her debat op gennem årene, og at vi står så langt fra hinanden, er, at vi har fuldstændig forskellige opfattelser af, hvad demokrati er, og hvad selvstyre er.
Nogle ordførere kunne slet ikke svare på spørgsmålet om det kommunale selvstyre fra fru Margrethe Vestager og mente, at det, at der var kommet flere opgaver, der skulle varetages i kommunen, var udtryk for mere selvstyre.
Den konservative ordfører mente, at det, at man havde fået kommunikationsafdelinger ude i kommunerne, var udtryk for mere selvstyre.
For mig har det intet med selvstyre og demokrati at gøre.
Det, der er afgørende, er jo, hvor mange muligheder man lokalt har for at træffe beslutninger, hvor meget indflydelse borgerne og de politikere, de vælger, har på de beslutninger, der skal træffes, hvor meget indflydelse de har på muligheden for at tilrettelægge den lokale velfærd.
Grunden til, at vi har en så stærkt udviklet velfærd i Danmark, er jo i høj grad, at vi har et demokrati, det er, fordi der har været en udstrakt grad af selvstyre i kommunerne, hvor borgerne har haft muligheden for at sige: Vi ønsker at få nogle bedre folkeskoler, vi ønsker at få en bedre ældrepleje, vi ønsker at få biblioteker osv.
På den måde har man hele tiden udviklet velfærden.
Det har i høj grad været noget, borgerne demokratisk har kunnet tage stilling til, og de har også kunnet tage stilling til, om de så var villige til at betale noget mere i skat for det.
Den udvikling ønskede Venstre at stoppe, og det gjorde Venstre ved at fjerne en stor del af demokratiet og sætte nogle styringsmekanismer ind, der gør, at man ikke længere har den mulighed for lokalt at træffe beslutninger om udviklingen af velfærden.
Det er derfor, vi står i en situation, hvor man f.eks. i Silkeborg Kommune allerede nu inden de nye nedskæringer, der kommer med den nye kommuneaftale, sidder og diskuterer, hvordan man finder 250 mio. kr. i nedskæringer, man diskuterer, hvor meget der skal skæres på ældreplejen, om man skal lukke skoler, om der skal skæres på børnehaveområdet osv.
Det samme sidder man og diskuterer i mange andre kommuner, og det er, før vi overhovedet er nået til den nulvækst, som regeringspartierne påstår giver et uændret velfærdsniveau.
Der mangler man altså at forklare borgerne, at når man siger nulvækst, betyder det, at den enkelte ældre får mindre hjemmehjælp.
Det betyder, at man får færre timer i skolerne eller flere børn i klasserne, eller at man lukker en række skoler.
Det betyder, at der er virkelig udsatte børn, der bliver taget hjem fra de anbringelser, de er i, og ikke får den hjælp, de har behov for.
Det betyder, at der er handicappede, der ikke får den hjælp, de har behov for.
Det er det, som den måde at føre politik på fører til.
Og det er ikke, fordi det er billigere, sådan som regeringen påstår, det er meget, meget dyrere med den politik.
Det koster en ufattelig mængde bureaukrati, når man vil styre det offentlige, som om det var en privat virksomhed.
Vi har igen og igen i debatten i dag og tidligere hørt om, hvor mange flere der er ansat i det offentlige, men dem, der er blevet ansat, er jo i høj grad blevet ansat til at lave bureaukrati, og en stor del af dem, der var ansat i forvejen, bruger nu også det meste af deres arbejdstid på bureaukrati og kontrol, ikke på noget, der har noget som helst at gøre med at hjælpe borgerne – da slet ikke i forbindelse med dem, der skal hjælpe arbejdsløse borgere med at komme i arbejde.
De skal også bruge det meste af deres tid på meningsløst bureaukrati og meningsløs kontrol i stedet for på det, der egentlig var deres arbejdsopgave.
Derfor er der altså behov for, at vi snart får gjort op med den her idé om, at alting skal bestemmes af embedsmænd og ministre på Slotsholmen, og at det skal være markedskræfterne, der skal styre.
Det er alt, alt for dyrt, og det går ud over alt, alt for mange mennesker.
Der er behov for, at vi i stedet begynder at få meget mere demokrati, så vi kan bruge pengene fornuftigt og få investeret i ordentlig velfærd og dermed på sigt få et samfund, der er langt billigere, og hvor vi har råd til en meget bedre velfærd end den, som vi kan få i øjeblikket, fordi der skal bruges så mange penge på bureaukrati.